יעל אלמוג זכאי

יעל אלמוג זכאי (נולדה ב-1963) היא אשת עסקים ופילנתרופית, המכהנת כדירקטורית במספר חברות משפחתיות בתחומי הנדל"ן והפיננסים וכן שותפה בגיתם BBDO. בעבר הייתה בעלת השליטה בדוד לובינסקי בע"מ, בבנק איגוד, ובסינרג׳י אנרגיה מתחדשת.
 ביוגרפיה 
יעל אלמוג זכאי נולדה בישראל ולמדה בתיכון מקיף יהוד. היא בתם של דרורה ופנחס זכאי. אמה, דרורה לובינסקי היא בתם של יבואן הרכב דוד לובינסקי ולאה לובינסקי לבית שלוש. פנחס זכאי כיהן כמנכ"ל משותף בדוד לובינסקי בע"מ במשך עשרות שנים.

יעל אלמוג זכאי סיימה תואר ראשון בפסיכולוגיה ובסוציולוגיה באוניברסיטת תל אביב במסגרת העתודה האקדמית. עם סיום לימודיה שירתה כקצינה בענף הפסיכולוגיה של חיל המודיעין בצה"ל. בהמשך סיימה לימודי דוקטורט בפסיכולוגיה חברתית/ארגונית באוניברסיטת קולומביה שבניו יורק.

בשנת 1992, עם סיום לימודיה בארצות הברית, עבדה תקופה קצרה במחקר שווקים במכון גאלופ ישראל, ולאחר מכן עברה לתפקיד בתחום המחקר השיווקי ואסטרטגיה פרסומית במשרד הפרסום "גיתם מערכות תדמית". בין השנים 1994–2000 עבדה בתחום התקשורת השיווקית ובתחומים נוספים ביבואנית הרכב "דוד לובינסקי בע"מ", שהייתה בבעלות משפחתה. בשנת 2007 מכרה משפחת זכאי את מניותיה בחברה לשותפתה, משפחת מנור. משפחת זכאי נותרה פעילה בתחומי הנדל"ן, בהשקעות פיננסיות ובבנק איגוד. בשנת 2010 העבירה אמה, דרורה זכאי, את מניותיה בבנק איגוד לידי ד"ר אלמוג-זכאי שנעשתה לשותפה בגרעין השליטה של הבנק עד שנמכר לבנק מזרחי טפחות ב-2017. בשנת 2011 השקיעה אלמוג-זכאי והפכה לשותפה בגיתם מערכות תדמית, חברת החזקות המחזיקה בנכסי נדל"ן שונים, ובחברת הפרסום גיתם BBDO, אותה חברה בה עבדה בימיה המוקדמים.

בשנת 2018 ייסדה יחד עם שותפים את חברת האנרגיה המתחדשת Senergy, אשר נמכרה לרפק תקשורת ותשתיות בשנת 2024.

כיום אלמוג זכאי פועלת עסקית יחד עם שלושת בניה, בתחומי השקעה מגוונים בארץ ובחו"ל במסגרת קבוצת ההשקעות המשפחתית בה היא משמשת כיו״ר - 'אתנא החזקות' (E.T.N.A Holdings).

בשנת 2015 ייסדה את "קפיטליזם קשוב ישראל", הנציגות הישראלית של הארגון "קפיטליזם קשוב" יחד עם אנשי עסקים נוספים (כצבי סטפק, עימאד תלחמי, איציק צאיג, אייל מליס ונוספים) וכיהנה כיו"ר הראשונה של היוזמה במשך מספר שנים. "קפיטליזם קשוב ישראל" מוגדר כחברה לתועלת הציבור, שמטרתה לקדם התנהלות עסקית מונעת-ייעוד הפועלת לטובת העובדים, הלקוחות, הספקים והקהילות בהן העסק פועל - ולא רק לטובת בעלי המניות (כפי שמתנהלות חברות במודל המסורתי), כמו גם לעסוק בהסברה מול הקהילה העסקית, וכן בהנגשת ידע לארגונים.

בנוסף, ד"ר אלמוג-זכאי הופיעה בכנסים עסקיים בתחומי התמחותה ופרסמה מאמרים מקצועיים בעיתונות. היא מובילה קרן פילנתרופיה משפחתית המתמקדת בתחום בריאות הנפש. המשפחה הנציחה את שם הוריה של יעל באגף הפסיכיאטריה למבוגרים בבי"ח שיבא הקרוי ע"ש דרורה ופנחס זכאי. בין הפרויקטים אשר יזמה הקרן נמנים מרכז עופר לכישורי חיים במרכז לבריאות הנפש גהה, בית מאזן 'גומא' ע"ש עופר זכאי ז"ל עם עמותת אנוש ברחובות, תערוכת החנוכיות השנתית במוזיאון נחום גוטמן ופרויקטים נוספים עם עמותת אנוש ועמותת דלת פתוחה ועוד.

אלמוג זכאי דורגה בעשור השני של המאה ה-21 בין מאה האנשים העשירים בישראל.

אלמוג זכאי מתגוררת בסביון ואם ל-3 בנים.

 קישורים חיצוניים 
 "כסף טוב" - פרק 31: מנהיגות עסקית חדשה בישראל, סרטון בערוץ "EranStern", באתר יוטיוב (אורך: 01:28:46)
 איל לוינטר, "רוב המנהלים חושבים שתפקידם למקסם רווחים. זה לא", באתר "אפוק טיימס ישראל", 3 באוקטובר 2017




 ד"ר יעל אלמוג זכאי - השקת ארגון קפיטליזם קשוב ישראל 2015, באתר יוטיוב

 הערות שוליים 

קטגוריה:נשות עסקים ישראליות
קטגוריה:אנשי עסקים ישראלים
קטגוריה:משפחת שלוש
קטגוריה:דירקטוריות ישראליות
קטגוריה:דירקטורים ישראלים
קטגוריה:נדבניות ישראליות
קטגוריה:מנהלות ישראליות
קטגוריה:בוגרות תיכון מקיף יהוד
קטגוריה:בוגרי תיכון מקיף יהוד
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:בוגרות העתודה האקדמית
קטגוריה:בעלות תואר דוקטור מאוניברסיטת קולומביה
קטגוריה:בעלי תואר דוקטור מאוניברסיטת קולומביה
קטגוריה:סביון: אישים
קטגוריה:בוגרי העתודה האקדמית
קטגוריה:נדבנים ישראלים
קטגוריה:מנהלים ישראלים
קטגוריה:יועצות ישראליות
קטגוריה:יועצים ישראלים
קטגוריה:ישראליות שנולדו ב-1963
קטגוריה:ישראלים שנולדו ב-1963